**דרשת הרב חיים סבתו שליט"א ר"מ בישיבת מעלה אדומים וממייסדיה אזכרה שבעה חודשים לאביתר**

בפרשת השבוע אנו קוראים על ילד בן 17 , ילד בערך בגיל שלכם ילדים... יוסף. יוסף זכה לתואר צדיק. מדוע?

לפני זה נקדים את דברי הרמח"ל שאדם בא לעולם בשביל שתי מטרות עיקריות: קיום מצוות ועמידה בניסיונות .

ואין הקב"ה מביא ניסיון על האדם, אלא אם כן הוא יכול לעמוד בו. וגם לא מביא ניסיון קל, כי אז זהו כבר לא ניסיון. אלא מביא ניסיון שהוא קצת יותר ממה שהאדם רגיל.

גם הניסיון בתקופת הרומאים, שמסופר ששמו כדורי ברזל לוהטים תחת בית השחי ללומדי התורה במטרה למנוע את לימוד התורה, אומר הרמב"ן על כך שהניסיונות שלהם בתקופת החשמונאים לא מגיעים לניסיונות שבתקופתו. (גרוש ספרד) ומה אנו נאמר לרמב"ן על הניסיונות שיש לנו בתקופתנו? (שואה, פרעות, אסונות...)

הרב נבנצל אומר: אלמלא נצטוו בכוח (במכות) לחנניה מישאל ועזריה – היו עובדים לצלם. מנין לחז"ל זה? באמת זהו ניסיון קשה יותר ממיתה (כבשן האש). אבל אולי גם בזה היו עומדים? והשיב: אם היו יכולים לעמוד בזה היו מנסים אותם בזה. תמיד מנסים בן אדם בניסיון שיכול לעמוד בו.

בתורת הסוד המושג :"צדיק" מיוחס ליוסף וזה משתי סיבות:

ראשית: מפורש במקרא, בגלל עמידה בניסיון אשת פוטיפר, ניסיון כ"כ קשה.

כשאדם מרגיש נבגד בודד זה המקום שיצר הרע פועל יותר. בחור כמו יוסף, שנבגד ש"י אחיו ואביו, אינו מאושר, ללא תמיכה והגנה – זהו פרי בשל עבור יצר הרע. אך יוסף ידע את תוצאות מעשיו, ואת נקמתה האכזרית של אשת פוטיפר, ויכול היה לחשוב שגם ה' עזב אותו, אך למרות כל זאת – "וינס החוצה" רק בגלל "איך אעשה הרעה הגדולה הזאת וחטאתי לאלוקים"

הרב צדקה שאל: זו תורה וזו שכרה? קיבל בית סוהר על עמידתו בניסיון אשת פוטיפר? ותירץ: כן!! זה שכרו שבכך ניצל מנשים אחרות. הרי אין ספק שאלמלא בית סוהר היה נופל בידי נשים אחרות. ומי אמר שהיה עומד שוב בניסיון?!

אבל יש דיבר שני עפ"י הקבלה והחסידות – כאשר האחים נפגשים עם יוסף הם חוששים שיוסף ינקום בהם. וכל מה שאינו עושה זה בגלל שיעקב עדין חי...

הם חוששים שיעקב ימות יוסף ינקום בהם. – וכך הם ציפו. הם שולחים שליח ליוסף ומשקרים באמרם שאביך צווה לפני מותו.... כשיוסף שומע זאת מה תגובתו? - הוא בוכה. יוסף מפייס אותם בעצמו ואומר : סה"כ מהמעשה שלכם צמח משהו טוב... "אלוקים חשבה לטובה"...

יש אנשים שלא נוקמים ולא נוטרים. זו מעלה גדולה. יש מעט כאלה. אבל קשה מאד למצוא אדם שייעשה לו כזה עוול והוא עוד יפייס ויגיד שנעשה לו טוב. "הנמצא כזה איש אשר רוח אלוקים בו"?! (דברי פרעה) זהו תואר צדיק!!

וזהו לא המעשה היחיד זוהי תכונת נפש מיוחדת שאינו רואה רע באחרים.

מה השורש של יוסף שהביא לו את הכוח לעמוד בשתי הניסיונות האלה?

נקדים עוד תכונה של יוסף. יוסף נבגד ע"י אחיו. מעולם לא שאל ולא התלונן על מה מגיע לו הסבל הזה. למרות שהוא יודע שנעשה לו עוול. הוא אומר כך גם לשר המשקים. "כי גנוב גונבתי מארץ העיברים" גם פה לא עשיתי מאומה.

שמו אותי בבור על לא עוול בכפי. הוא יודע שנעשה לו עוול אך מעולם לא התלונן. ולמה? בגלל האמונה. יוסף מלא באמונה. הוא מרגיש שה' איתו כל הזמן. הוא לא מרגיש לרגע שה' עוזב אותו. תמיד הוא מזכיר שם שמים בכל מצב.

אדם מאבד את כוחו לא כשחבריו עוזבים אותו, לא כשמשפחתו עוזבת אותו, אלא כשהוא מרגיש שה' עזב אותו. אז הוא מאבד את האמונה ומתדרדר. "ותאמר ציון עזבני ה' ". ליוסף לא הייתה אפילו שנייה שהרגיש בה שה' עזבו. כשאדם מלא באמונה ובכוחות שה' איתו, לעולם לא ייפול.

מאיפה רכש יוסף תכונה זו שהוא עם ה' ושה' איתו? - מיעקב אבינו.

חייו של יעקב היו קשים ומרים. צרת עשיו, צרת לבן, צרת דינה, צרת יוסף.

"וא-ל שדי ייתן לכם רחמים" אומר רש"י: מי שאומר לעולם די, יאמר די לצרותיי. ומה אומר יעקב ליוסף?

"האלוקים הרועה אותי מעודי עד היום הזה". לא היה לי רגע שה' עזבני למרות כל הצרות. התכונה הזו שה' לא עזבו היא עמוד היסוד. היא הידיעה שגורמת אמונה מוחשית, ונותנת כוח לעמוד בכל הניסיונות.

ובאמת צריך לדעת למה גלות מצריים הקשה אירעה ונתגלגלה ע"י יוסף?

צריך ביאור מה פירוש משתחווים לי? מה המיוחד בקיום החלומות? הרי הם בטעות חשבו שהוא המלך והשתחוו לו ומה יש מעלה בזה?

הניסיון העיקרי שנתנסו עם ישראל בגלות מצריים היה שישכחו את ה', ויחשבו שה' עזבם. מיד כשהגיע משה – "ויאמן העם" וכשבא משה ופרעה הכביד עולו גם אז הם לא בועטים. המבחן הקשה של גלות מצריים הוא שלא עזבו את האמונה שה' איתם. זה עיקר ניסיון הגלות. מי יכול להכין אותם לגלות כזו ולעמוד בניסיון הזה, להאמין בה' בכל מצב? רק יוסף יכול לחנך לכך. כי יוסף, כל מהותו כמו יעקב שכל מה שעובר עליו – חש שה' איתו. ה' אף פעם לא עוזב אותו. זהו יוסף הצדיק! מי שחש שתמיד ה' לידו ותומך בו – יעמוד בכל ניסיון. תחושת "ה' עזבני" גורמת ייאוש והיצר הרע מיד אומר לך: "ה' עזב אותך. עכשיו אתה יכול לעשות מה שאתה רוצה..." ואז מגיעה הנפילה המיידית.

אדם נברא לעמוד בניסיונות, להישמר מעברות ולקיים מצוות. ניסיון זה כמו קפיצה לגובה. תמיד קצת יותר מכוחו הרגיל. למעשה זהו כל הניסיון של הגלות המרה. בכל מצב של גלות וגזרות, ה' נמצא לידי ותומך בי. גם לעמוד בניסיון של "וינס החוצה" חד פעמי זה לא מספיק. השורש והיסוד זה ש"האלוקים הרועה אותי מעודי ועד היום". אדם שחש ממש שה' לצידו, יש סיכוי שיעמוד בניסיון כמו יוסף הצדיק.